标题：738年
中国纪年
738年，唐玄宗至道大圣大明孝皇帝开元二十六年
历史大事
停镇兵戍边
开元二十六年（七三八）正月八日制：“边地长征兵召募向足，自今镇兵勿复遣，在彼者纵还。”按：去年五月敕募丁壮，长充边军。今已“召募向足”。昔时都督、节度使所领之军、镇兵本已不足额，一旦戍边，则驻地空虚，失建军、建镇之源意，故募长征兵代之。
命于州县之下，别置乡（里）学
唐初，京都有国学、大学之设，稍后诸州县亦置学。至开元二十六年（七三八）正月十九日敕：“古者乡有序，党有塾，将以宏长儒教，诱进学徒；化民成俗，率由于是。其天下州县，每乡之内，各里置一学。仍择师资，令其教授。”
置宥州以处前河曲六州散胡
先是开元十年（七二二），原突厥降胡居六州者坐康待宾之乱，被南置中原江淮之地；至二十六年（七三八）于盐、夏二州之间，置“宥州”以处之。“宥”者，赦宥其罪也。“宥州”约当今内蒙乌审旗西北至黄河一带，即原河曲六州之地，降胡多视为故里。
新破吐蕃，置威戎军
开元二十六年（七三八）三月，吐蕃寇河西，节度使崔希逸再破之。同时，鄯州都督、知陇右留后杜希望攻吐蕃新城，拔之，以其地为威戎军。吐蕃新城今甘肃门源回族自治县。当时唐军每破吐蕃一城，则在该城置一军（如破石堡城，置振武军），故威戎军系军名，亦地名，置兵一千戍之。
崔希逸卒
开元二十四年，希逸以右散骑常侍代牛仙客为河西节度使，虽两败吐蕃，而自念失信于乞力徐，内怀愧恨。二十六年（七三八）五月，迁河南尹，未几而卒。
立忠王璵为太子
太子瑛既死，李林甫数劝玄宗立寿王瑁，会武惠妃亦死，玄宗以忠王璵年长（玄宗第三子，时年二十七），仁孝恭谨，又好学，意欲立之，犹豫岁余不能决。自念春秋渐高（帝今年五十四），三子（瑛、瑶、琚）同日诛死，继嗣未定，常忽忽不乐，寝膳为之减。高力土乘间请其故，玄宗曰：“汝，我家老奴，岂不能揣我意?”力士曰：“得非以郎君未定耶?”玄宗曰：“然”。对曰：“大家（指玄宗）何必如此虚劳圣心，但推长而立，谁敢复争！”玄宗悟，曰：“汝言是也！汝言是也！”由是太子遂定。开元二十六年（七三八）六月三日，立璵为太子（即肃宗）；七月二日，行典礼，赦天下。十二日，册忠王妃韦氏为太子妃。
定策进攻吐蕃
以吐蕃复绝朝贡，遂定东、南进攻之策。开元二十六年（七三八）正月，李林甫自领陇右节度副大使，五月，兼河西节度使。六月以萧炅为河西节度总留后事，以鄯州都督杜希望为陇右节度使。（以上陇右、河西均取东路）同月，以太仆卿王昱为剑南节度使（此取南路），分道经略吐蕃，仍毁二十一年（七三三）金城公主请立之赤岭界碑。
苏禄被杀，突骑施大乱
突骑施苏禄可汗性廉俭，每攻战所得，辄与诸部属分之，不留私蓄，由是众乐为用。既尚唐交河公主，又娶突厥、吐蕃女，苏禄以三国女为“可敦”（与“可汗”对言，犹后、妃），且分立诸子为“叶护”（突厥官名，二十八级之第一级），于是费用渐广，抄掠所得，不复更分。又因患风病，一手挛缩，其下诸部，心始携贰。酋长莫贺达干与都摩度两部最强，互相猜阻。开元二十六年（七三八）夏，莫贺达干勒兵夜袭苏禄，杀之。都摩度初与莫贺达干连谋，既而复与之异，仍立苏禄之子骨啜为吐火仙可汗以收其余众。于是与莫贺达干相攻，突骑施部遂大乱。莫贺达干先遣使告唐安西都护、碛西节度使盖嘉运，玄宗命嘉运招集突骑施、拔汗那（在当时休循州，今苏联安集延西北）以西诸国，而吐火仙与都摩度则据碎叶城（今苏联托克马克附近），与黑姓可汗（突骑施百姓又分黄、黑二姓，前娑葛族即黄姓，苏禄族乃黑姓）尔微特勒据怛逻斯城（今苏联江布尔），东西相连以拒唐兵。
杜希望破吐蕃于盐泉
开元二十六年（七三八）七月，杜希望将鄯州之兵南夺吐蕃河桥，筑盐泉城于河左（黄河南岸）。吐蕃发兵三万逆战，希望兵少不敌，将卒皆惧。左威卫郎将王忠嗣帅所部先犯其阵，所向辟易，杀数百人，虏阵乱，希望纵兵乘之，虏遂大败。置镇西军于盐泉（今甘肃循化撒拉族自治县境）。王忠嗣以功迁左金吾将军。
王昱攻吐蕃，大败于安戎城
安戎城，本仪凤二年（六七七）益州长史李孝逸筑以防吐蕃者。在当时茂州西与吐蕃交界处（今四川理县西北大雪山外）。筑成不久，其地为生羌导吐蕃取之。其地险要，唐屡攻之，六十年不能克。剑南节度使（驻益州，今成都）王昱筑两城于其侧，顿军蓬婆岭下（岭在雪山外，杜甫诗有“次取蓬婆雪外城”句），运资粮以逼之。开元二十六年（七三八）九月，吐蕃大发兵救安戎城，昱众大败，死数千人，昱脱身走，粮仗军资皆弃之。昱贬栝州（今浙江丽水），再贬高要尉而死。
渤海王大武艺病卒，子钦茂立
开元二十六年（七三八）八月，诏遣内侍段守简往册大钦茂为渤海郡王，仍嗣其父为左骁卫大将军、忽汗州都督。钦茂承诏赦其境内，遣使随守简入唐贡献。
始册蒙舍·皮逻閤为云南王，赐名归义
归义之先，本乌蛮之别种，又称哀牢蛮，居地在当时姚州之西（今云南巍山彝回自治县）。蛮谓王为“诏”，姚西原有六诏，即蒙舍、蒙越，越析、浪穹、样备、越淡，其中蒙舍在最南，故又独称“南诏”。六诏兵力相埒，各有君长，无共帅。相传蜀汉时为诸葛亮所征，皆臣服。唐初南诏蒙舍·细奴逻来朝，细奴逻生逻盛，逻盛生盛逻皮，盛逻皮生皮逻閤（蒙舍父子以名之尾字相续）。至皮逻閤渐强大，而五诏微弱。皮罗閤有助唐破渳河（今洱海）蛮之功，乃赂剑南节度使王昱，求合六诏为一。昱为之奏请，朝廷许之，赐皮逻閤名归义，授特进，封越国公。稍后威服群蛮，助攻吐蕃，至开元二十六年（七三八）九月，册封为云南王。是为“南诏”立国之始。
作行宫
开元二十六年（七三八），玄宗于西京，东都往来之路，作行宫千余间，而往返骊山温泉尤频。
置龙武军
开元二十六年（七三八）十一月，析左右羽林军，另置龙武军，以左右万骑营隶之。是亦京城禁军之一。
开伊娄运河
开元二十六年（七三八），润州（今镇江）刺史齐浣奏：“自瓜步（即瓜洲）济江迂（绕行）六十里，请自京口（即镇江）埭（音代，堵水土坝）下直济江，穿伊娄河（本在江都县南；直通大江，时巳淤塞）二十五里，即达扬子桥，立伊娄埭。”朝廷从之。按：所穿二十五里即伊娄运河，亦曰瓜洲渡，遂使南北运河相接。
敕各州立一“开元”观寺
开元二十六年（七三八）六月一日敕“每州各以郭下定形胜观寺，改以‘开元’为额。”按：天宝元年（七四二）以后，又敕加“天宝”二字，如清都观本年改为开元观，四年后，又改为大唐开元天宝之观。
僧玄俨奉恩制度人
玄宗始即位，即禁止释教度人出家。至开元二十六年（七三八）忽下恩制许释教度人。其时有高僧玄俨，本姓徐，诸暨人，证圣（六九五）时出家，继游京都，后居越州法华山寺几三十年。润州刺史齐浣、越州都督景诚、采访使卢见义、泗州刺史王弼等先后迎玄俨主其事。自广陵迄于信安，历丹阳、余杭、吴兴诸郡，道俗受法者万人。凡礼佛名、经一百遍，设无遮大会十筵。
长安、万年二县给本养驿
开元二十六年（七三八）正月制：“长安，万年两县，各与本钱一千贯，收利供驿，仍付杂驿。”玄宗时，全国驿站共一千六百三十九个，其中水驿二百六十个，陆驿一千二百九十七个，水陆相兼驿八十六个。各驿经费来自朝廷所给驿田，另加政府拨付本钱，使之放贷收息。开元时，放贷年息约百分之六十，一千贯年息约六百贯，除驿田外，可供日常开支。唯当时各地驿站贫富不均，长安、万年皆“京县”，幸得朝廷直接资助，穷边驿站则未必行。又开元以前，尚无驿使之设，由御史台乘御史出使之便，顺路校察。二十五年五月，监察御史郑审奉命检校两馆驿，犹未称“使”，然次年制给长安，万年两县驿本，当系郑审奏请所致。
渤海国求书，许之
开元二十六年（七三八）六月二十七日渤海国遣使求写《唐礼》及《三国志》、《晋书》、《三十六国春秋》，从之。
敕修《六典》成
先是开元十年（七二二）敕撰《唐六典》，盖据《周礼》天官掌建邦之“六典”（即治典、教典、礼典、政典、刑典、事典），取贞观六年所定官令，分三师（公）、三省、九寺、五监，十二卫等职司、官佐、品秩，编而注之。至开元二十六年以李林甫领衔进呈，计三十卷。此系研究唐代官制必读之书，今存。
《资治通鉴》记载
玄宗至道大圣大明孝皇帝中之中开元二十六年（戊寅，公元七三八年） 
春，正月，乙亥，以牛仙客为侍中。 
丁丑，上迎气于浐水之东。 
制边地长征兵，召募向足，自今镇兵勿复遣，在彼者纵还。 
令天下州、县、里别置学。 
壬辰，以李林甫领陇右节度副大使，以鄯州都督杜希望知留后。 
二月，乙卯，以牛仙客兼河东节度副大使。 
己未，葬贞顺皇后于敬陵。 
壬戌，敕河曲六州胡坐康待宾散隶诸州者，听还故土，于盐、夏之间，置宥州以处之。 
三月，吐蕃寇河西，节度使崔希逸击破之。鄯州都督、知陇右留后杜希望攻吐蕃新城，拔之，以其地为威戎军，置兵一千戍之。 
夏，五月，乙酉，李林甫兼河西节度使。 
丙申，以崔希逸为河南尹。希逸自念失信于吐蕃，内怀愧恨，未几而卒。 
太子瑛既死，李林甫数劝上立寿王瑁。上以忠王玙年长，且仁孝恭谨，又好学，意欲立之，犹豫岁馀不决。自念春秋浸高，三子同日诛死，继嗣未定，常忽忽不乐，寝膳为之减。高力士乘间请其故，上曰：“汝，我家老奴，岂不能揣我意！”力士曰：“得非以郎君未定邪？”上曰：“然。”对曰：“大家何必如此虚劳圣心，但推长而立，谁敢复争！”上曰：“汝言是也！汝言是也！”由是遂定。六月，庚子，立玙为太子。 
辛丑，以岐州刺史萧炅为河西节度使总留后事，鄯州都督杜希望为陇右节度使，太仆卿王昱为剑南节度使，分道经略吐蕃，仍毁所立赤岭碑。 
突骑施可汗功禄，素廉俭，每攻战所得，辄与诸部分之，不留私蓄，由是众乐为用。既尚唐公主，又潜通突厥及吐蕃，突厥、吐蕃各以女妻之。苏禄以三国女为可敦，又立数子为叶护，用度浸广，由是攻战所得，不复更分。晚年病风，一手挛缩，诸部离心。酋长莫贺达干、都摩度两部最强，其部落又分为黄姓、黑姓，互相乖阻，于是莫贺达干勒兵夜袭苏禄，杀之。都摩度初与莫贺达干连谋，既而复与之异，立苏禄之子骨啜为吐火仙可汗，以收其馀众，与莫贺达干相攻。莫贺达干遣使告碛西节度使盖嘉运，上命嘉运招集突骑施、拔汗那以西诸国；吐火仙与都摩度据碎叶城，黑姓可汗尔微特勒据怛逻斯城，相与连兵以拒唐。 
太子将受册命，仪注有中严、外办及绛纱袍，太子嫌与至尊同称，表请易之。左丞相裴耀卿奏停中严，改外办曰外备，改绛纱袍为朱明服。秋，七月，己巳，上御宣政殿，册太子。故事，太子乘辂至殿门。至是，太子不就辂，自其宫步入。是日，赦天下。己卯，册忠王妃韦氏为太子妃。 
杜希望将鄯州之众夺吐蕃河桥，筑盐泉城于河左，吐蕃发兵三万逆战，希望众少，不敌，将卒皆惧。左威卫郎将王忠嗣帅所部先犯其陈，所向辟易，杀数百人，虏陈乱。希望纵兵乘之，虏遂大败。置镇西军于盐泉。忠嗣以功迁左金吾将军。 
八月，辛巳，勃海王武艺卒，子钦茂立。 
九月，丙申朔，日有食之。 
初，仪凤中，吐蕃陷安戎城而据之，其地险要，唐屡攻之，不克。剑南节度使王昱筑两城于其侧，顿军蒲婆岭下，运资粮以逼之。吐蕃大发兵救安戎城，昱众大败，死者数千人。昱脱身走，粮仗军资皆弃之。贬昱括州刺史，再贬高要尉而死。 
戊午，册南诏蒙归义为云南王。 
归义之先本哀牢夷，地居姚州之西，东南接交趾，西北接吐蕃。蛮语谓王曰诏，先有六诏：曰蒙舍，曰蒙越，曰越析，曰浪穹，曰样备，曰越澹，兵力相埒，莫能相壹；历代因之以分其势。蒙舍最在南，故谓之南诏。高宗时，蒙舍细奴逻初入朝。细奴逻生逻盛，逻盛生盛逻皮，盛逻皮生皮逻阁。皮逻阁浸强大，而五诏微弱；会有破渳河蛮之功，乃赂王昱，求合六诏为一。昱为之奏请，朝迁许之，仍赐名归义。于是以兵威胁服群蛮，不从者灭之，遂击破吐蕃，徙居大和城；其后卒为边患。 
冬，十月，戊寅，上幸骊山温泉，壬辰，上还宫。 
是岁，于西京、东都往来之路，作行宫千馀间。 
分左右羽林置龙武军，以万骑营隶焉。润州刺史齐澣奏：“旧自瓜步济江，迂六十里。请自京口埭下直济江，穿伊娄河二十五里即达扬子县，立伊娄埭。”从之。